Motî:sinti - Wikipedia

# Motî:sinti

### Èn årtike di Wikipedia.

sinti (codjowaedje)

I. [v.c.]

1. noder. I sint l' flate. Sinss ene sacwè? F. sentir, humer. >> sinti l' agnon: sinti k' on vs va emantchî, k' i gn åk di nén trop catolike.

2. toutchî et saveur çou k' on toutche. Ti sins bén k' c' est tchôd et deur. Dins mes tchåssetes, dji sinteu l' yô glissî (M. Dubois). F. sentir, percevoir.

3. divni consyint (del fwin, do froed). >> sinte si stoumak ki court après ses agaeces: aveur fwin. F. sentir, éprouver.

4. si rinde conte di, aveur l' idêye (d' ene sacwè) sins saveur pocwè. Dji sin k' on cmince a s' fote di m' gueuye, cial. Çoula m' va pus lon k' ti nel pinse di sinte li pô d' fiyate ki t' as por mi (A. Maquet). F. sentir, ressentir.

II. [v.s.c.] sinti mwais. Ça sint ciddé. Cwand dj' boutéve dins les pourceas, minme ki dj' m' åreus lavé dijh côps, dji sinteu co.

III. si sinti [v.pr.] sinti e lu-minme. S' i s' sintreut strapé, putete k' i freut apel a vos (C. Tombeur). Come dji vôreu viker, Vos vey crexhe co des ans, Ni m' pus tant sinti sol dischindant (R. Viroux). Kimint t' sinss? N' ass nén må? lyi dmandéve-t i (Fré Lucas). >> èn si pus sinti viker: esse tot disbåtchî. >> si sinti houzer dins ses clicotes°.

IV. [viebe sustantivé] sintaedje. Vos a-t ele riloukî å sinte vosse frisse muzea, Vos, ô rôze di nôvimbe, påjhûle dissu l' pazea (C. Dodet). F. sensation, reniflement, odeur, senteur, exhalaison.

Disfondowes: sinti, sinte, sintu.

| sinteu, sinteuse u sintresse [o.f.n] li ci (cene) ki sint. rl a: nodeu. >> sinteu d' pîs: onk ki reye voltî des ôtes. F. moqueur, taquin, railleur.

| sintaedje [o.n.] no d' fijhaedje et no di çou k' est fwait (accion eyet si adierça) pol viebe "sinti". Gn a on drole di sintaedje, cial. F. odeur, émanation, exhalaison, sensation, perception. >> sintaedje di pîs: kénte. F. moquerie, taquinerie, blague.

| sinta [o.n.] sinse ki nos leye sinte (avou nosse pea). rl a: noda. F. toucher.

Prin del pådje «http://wa.wikipedia.org../../../s/i/n/Mot%C3%AE%7Esinti.html»

##### Views

- Årtike
- Copene
- Modêye d' asteure

##### Cweri